Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją. Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Lietuvos Respublikos krašto apsaugos ministerijos pirkimo Nr. 9885491 „Pjaunanti viela „KONCERTINA““ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra.
Tarnyba, prevencine tvarka peržiūrėjusi Pirkimo dokumentus ir susipažinusi su Perkančiosios organizacijos paaiškinimais ir atsakymais į pateiktus klausimus, teikia rekomendacijas dėl Pirkimo dokumentų sąlygų. 

             Dėl skelbimo apie Pirkimą informacijos
1. Skelbimo apie Pirkimą (toliau – skelbimas) 2.1.2 papunktyje „Sutarties vykdymo vieta“ yra nurodytas „Šalies administracinis vienetas (NUTS): Vilniaus apskritis (LT011)“. Atkreiptinas dėmesys, kad Pirkimas susideda iš 10 dalių, o skelbime, kiekvienos dalies 5.1.2 papunkčiuose „Sutarties vykdymo vieta“, yra nurodytos skirtingos apskritys, pvz.: Klaipėdos, Alytaus, Telšių ir kt. Pastebėtina, kad tik skelbimo 10 dalies 5.1.2. papunktyje yra nurodyta, kad sutarties vykdymo vieta yra Vilniaus apskritis (LT011). Be to, Pirkimo sąlygų 11 priedo „Prekių pirkimo-pardavimo sutarties specialiosios sąlygos“ (toliau – Sutarties Specialiosios sąlygos) 3.1 papunktyje, Pirkimo sąlygų 1-10 priedų pagal Pirkimo dalis Techninių specifikacijų 2.1 papunkčiuose, yra nurodytos pristatymo vietos įvairiose savivaldybėse. Pagal Perkančiosios organizacijos atsakymus į tiekėjų klausimus[footnoteRef:1], konkreti prekių pristatymo vieta savivaldybėje bus nurodoma teikiamuose užsakymuose. [1:  Perkančiosios organizacijos 2026-10-26 raštas „Dėl tiekėjų paklausimo“.] 

Atsižvelgiant į tai, kad skelbimas yra pirkimo dokumentų sudedamoji dalis ir į tai, kad pirkimo dokumentai turėtų būti tikslūs, aiškūs ir be dviprasmybių, rekomenduojama tikslinti skelbimo 2.1.2 papunkčio informaciją, pasirenkant vietos nustatymo variantą CVP IS „Bet kurioje konkrečios šalies vietoje“[footnoteRef:2]. [2:  Detaliau žr. 14 skaidrę instrukcijoje Skelbimas apie pirkimą (įkelta 2026 05 20) ] 

2.  Aktualios redakcijos skelbimo 2.1.3 papunktyje „Vertė“ nurodoma bendra Pirkimo vertė yra 3 016 859,50 Eur be PVM, tačiau skelbimo 5.1.5 papunkčiuose „Vertė“ prie kiekvienos Pirkimo dalies taip pat nurodyta tokio paties dydžio vertė – 3 016 859,50 Eur be PVM. Pirkimo sąlygų 2.3 papunktyje yra nurodyta Pirkimo dalims nustatyta maksimali lėšų suma, kuri skiriasi nuo Pirkimo dalių verčių, nurodytų skelbime. Rekomenduojame patikslinti skelbimo 5.1.5 papunkčius, juose nurodant ne bendrą, bet kiekvienos Pirkimo dalies vertę atskirai.[footnoteRef:3]   [3:  Detaliau žr. 13, 29 skaidrės instrukcijoje Skelbimas apie pirkimą (įkelta 2026 05 20)  ] 




          Dėl tiekėjų kvalifikacijos reikalavimų 
3. Pirkimo sąlygų 23 priedo „Kvalifikacijos reikalavimai“ pagal Pirkimo dalis (1-10 papunkčiuose) yra keliamas reikalavimas, kad „Tiekėjas per pastaruosius 3 (trejus) metus iki pasiūlymo pateikimo termino pabaigos, o jeigu tiekėjas įregistruotas vėliau – per laiką nuo tiekėjo registracijos dienos, pagal vieną ar daugiau įvykdytų ar tebevykdomų sutarčių, yra savo jėgomis tinkamai* patiekęs apsauginės vielos, skirtos teritorijai aptverti ir (ar) apsaugoti, kurios bendra vertė ne mažesnė kaip <...> Eur be PVM“.
Tarnyba rekomenduoja pakartotinai įsivertinti, ar nustatytas reikalavimas dėl gebėjimo tiekti panašias į pirkimo objektą prekes: kad tiekėjas būtų „patiekęs apsauginės vielos, skirtos teritorijai aptverti ir (ar) apsaugoti“, yra būtinas tiekėjo pajėgumui įvykdyti sutartį pagrįsti, atsižvelgiant į tai, kad jis gali lemti siauresnį tiekėjų ratą, nei reikalavimas, siejamas su teritorijų aptvėrimo bei teritorijų apsaugos paskirčiai rinkoje naudojamų kitų priemonių (pvz., tokių kaip segmentinių tvorų, tinklinių tvorų, apsauginių tvorų sistemų ar kt.) tiekimo patirtimi. 
	Taip pat Tarnyba rekomenduoja pakartotinai įsivertinti, ar nustatytas patirties vertės (pagal Pirkimo dalis) reikalavimas yra proporcingas pirkimo objektui atsižvelgiant į tai, kad Sutartis sudaroma 36 mėnesių laikotarpiui, užsakymai gali būti teikiami 34 mėnesius (Sutarties specialiosios dalies 4.1.1 papunktis), užsakymai būtų vykdomi pagal poreikį, o Perkančioji organizacija iš anksto nepateikia konkretaus užsakymų grafiko, dažnumo ir kiekių (išskyrus minimalų užsakymo kiekį - 1000 m).

Dėl Techninės specifikacijos reikalavimų ir techninių parametrų atitikties lentelės
	4. Pagal Pirkimo sąlygų 5.10.4 papunktį, kartu su pasiūlymu reikalaujama pateikti Pirkimo sąlygų 22 priedą „Techninių parametrų lentelė Pjaunanti viena „Koncertina““. Tarnyba atkreipia Perkančiosios organizacijos dėmesį, jog Techninės specifikacijos ir Pirkimo sąlygų 22 priede yra neatitikčių, pavyzdžiui:
4.1. Pirkimo sąlygų 22 priedo „Techninių parametrų lentelė Pjaunanti viela „Koncertina““ lentelės dėl techninių parametrų atitikties (skirtos visoms Pirkimo dalims) 6 punkte yra reikalaujama pateikti pjaunančios vielos techninius rodiklius, patvirtinančius, kad: „Viename 10 m nominalaus ilgio ritinyje yra ne mažiau kaip 54 vijos, t. y. ne mažiau kaip 5,4 vijų viename nominalaus blokuojamo perimetro metre. <...>, tačiau 8 punkte yra reikalaujama pateikti pjaunančios vielos techninius rodiklius, patvirtinančius, kad: „Viename 980 mm rulone yra 50–56 kilpos, sujungtos nemažiau 5 sąvaržomis per segmentą. Sąvaržos / kabės turi  apsaugotos nuo korozijos ir transportuojant, išskleidžiant bei naudojant neatsiskiria ir savaime neatsisega“. Atkreiptinas dėmesys, kad visų Pirkimo dalių Techninėse specifikacijose (1-10 prieduose) nėra nustatyto reikalavimo dėl 50-56 kilpų viename 980 mm rulone. Pirkimo objekto reikalavimai dėl minimalaus vijų skaičiaus (ne mažiau kaip 54 vijos ritinyje) ir spiralės sąvaržų yra apibrėžti Techninių specifikacijų 15 ir 16 punktuose, o jų atitiktį tiekėjai privalo patvirtinti atitinkamai Pirkimo sąlygų 22 priedo 6 ir 7 punktuose.
 4.2. Pirkimo sąlygų 22 priedo 9 punkte yra reikalaujama nurodyti antikorozinės apsaugos rodiklius, patvirtinančius, kad vielos cinko sluoksnis ir elementų cinko sluoksnis yra ne mažesnis už reikalaujamus parametrus. 
	Visų Pirkimo dalių Techninių specifikacijų (1-10 priedų) 4 ir 8 punktuose yra keliamas reikalavimas vielos ir elementų skardos cinko arba cinko lydinio dangos masei.
	Kadangi Pirkimo sąlygų 22 priedo 9 punkte nurodyta tik „cinko sluoksnio“ sąvoka ir nėra įrašyta Techninėse specifikacijose numatyta „arba cinko lydinio“ alternatyva, šiame punkte reikalaujamas atitikties pagrindimas tik iš dalies atitinka Techninės specifikacijos reikalavimą.
	 Atsižvelgiant į tai, kad Pirkimo sąlygų 22 priedas, t. y. techninių parametrų atitikties lentelė, yra tik pirkimo objekto techninių parametrų (savybių) deklaravimo forma ir joje negali būti nustatomi nauji, papildomi ir su Technine specifikacija nesutampantys reikalavimai, šių dokumentų neatitiktys sudaro prielaidas skirtingai aiškinti Pirkimo objekto reikalavimus, gali suklaidinti tiekėjus dėl deklaruotinų techninių parametrų apimties bei turinio ir lemti nevienodą tiekėjų pasiūlymų vertinimą.
	Vadovaujantis Įstatymo 17 straipsnio 1 dalyje įtvirtintu skaidrumo principu, pirkimo dokumentai privalo būti tikslūs, aiškūs ir nedviprasmiški, todėl rekomenduojama patikslinti Pirkimo sąlygų 22 priedą, suderinant jį su Techninėje specifikacijoje (pagal Pirkimo dalis) nustatytais reikalavimais.
5. Atkreiptinas dėmesys, kad Techninėse specifikacijose pagal Pirkimo dalis, lentelės 14 punkte, yra keliamas reikalavimas, kad nominalus blokuojamas perimetro ilgis būtų nuo 10 m iki 12 m., o 3.3 papunktyje yra nurodyta, kad tiekėjas pasiūlyme turi nurodyti vieno ritinio nominalų išskleidimo ilgį metrais ir vijų skaičių ritinyje. Pirkimo sąlygų  22 priedo lentelėje nėra reikalaujama patvirtinti prekės atitikties šiam rodikliui. 
	Atsižvelgiant į nurodytą, yra neaišku, kaip ir kur turi būti deklaruojamas siūlomas pirkimo objekto nominalus blokuojamas perimetro ilgis (pagal Techninės specifikacijos 14 punktą) ir kaip būtų teikiami užsakymai sutarties vykdymo metu. 
	Siekiant užtikrinti Įstatymo 17 straipsnio 1 dalyje įtvirtintų skaidrumo, lygiateisiškumo ir nediskriminavimo principų laikymąsi bei išvengti dviprasmiško Pirkimo sąlygų aiškinimo, rekomenduojama patikslinti Techninių specifikacijų, pasiūlymo formų ir Sutarties Specialiosios dalies projekto nuostatas užtikrinant jų tarpusavio suderinamumą.

Dėl Sutarties Specialiųjų sąlygų
6. Sutarties Specialiųjų sąlygų 4.1.1 papunktyje yra nurodyta, kad „<...>. Prekės tiekiamos dalimis pagal Pirkėjo pateikiamus užsakymus. <...>. Tiekėjas įsipareigoja užsakyme nurodytą Prekių kiekį pristatyti ne vėliau kaip per 30 (trisdešimt) kalendorinių dienų nuo užsakymo gavimo dienos. <...>.“ Atsižvelgiant į nurodytą, Tarnyba rekomenduoja įsivertinti, ar nustatytas 30 dienų prekių pristatymo terminas yra būtinas ir proporcingas Perkančiosios organizacijos poreikiams bei apsvarstyti galimybę nustatyti ilgesnį terminą, siekiant užtikrinti didesnę konkurenciją bei racionalų lėšų panaudojimą. Taip pat Tarnyba rekomenduoja įvertinti galimybę aiškiau apibrėžti užsakymų teikimo tvarką, įskaitant preliminarų užsakymų grafiką, periodiškumą ar kitą tiekėjams reikšmingą informaciją apie planuojamus prekių poreikius, jeigu Perkančiajai organizacijai tokia informacija yra žinoma.
7. Sutarties Specialiųjų sąlygų 5.3.3 papunktyje nurodytos sąlygos dėl sutarties kainos / įkainių peržiūros dėl kainų lygio pokyčio, o 5.3.3.4 papunktyje patikslinama, kad „Atlikdamos Sutarties įkainių peržiūrą Šalys vadovaujasi Valstybės duomenų agentūros viešai Oficialiosios statistikos portale paskelbtais Rodiklių duomenų bazės duomenimis“; Sutarties 5.3.3.5 papunktyje įtvirtinama, kad šalys sutarties įkainius perskaičiuos pagal vartojimo prekių ir paslaugų indekso reikšmę. 
Atsižvelgiant į tai, kad pirkimo objektas yra pjaunanti viela (koncertina), t. y. metalo gaminys, kurio kaina priklauso nuo metalo žaliavų, gamybos ir tiekimo kaštų pokyčių, rekomenduojame pakartotinai įsivertinti, ar kainos perskaičiavimui pasirinktas „Vartojimo prekių ir paslaugų bendras indeksas“ parodo šio pirkimo objekto kainų pokytį rinkoje ir yra tinkamas rodiklis įkainių peržiūrai. 
8. Sutarties Specialiųjų sąlygų 9.4 papunktyje už subtiekėjų ir (arba) specialistų keitimo bei naujų subtiekėjų pasitelkimo tvarkos nesilaikymą nustatyta bauda: „Taikoma 10 (dešimties) procentų dydžio bauda nuo Pradinės Sutarties vertės be PVM už kiekvieną pažeidimo atvejį“. Atsižvelgiant į numatomą Pirkimo vertę pagal Pirkimo dalis, Sutarties specialiosios dalies 9.4 papunktyje nustatyta 10 proc. dydžio bauda sudarytų: 1 Pirkimo dalyje – 25 991,11 Eur; 2 Pirkimo dalyje – 46 413,20 Eur, 3 Pirkimo dalyje – 21 350,30 Eur, 4 Pirkimo dalyje – 15 316,36 Eur, 5 Pirkimo dalyje – 38 987,09 Eur, 6 Pirkimo dalyje – 18 101,15 Eur; 7 Pirkimo dalyje – 24 134,86 Eur; 8 Pirkimo dalyje – 30 168,58 Eur, 9 Pirkimo dalyje – 34 809,90 Eur, 10 Pirkimo dalyje – 46 413,40 Eur už kiekvieną subrangovų ir (arba) specialisto keitimo tvarkos pažeidimo atvejį. Tarnyba rekomenduoja Perkančiajai organizacijai įsivertinti, ar tokio dydžio bauda yra pagrįsta ir proporcinga galimam pažeidimui, atsižvelgiant į pažeidimo pobūdį, jo reikšmingumą bei galimas pasekmes Sutarties vykdymui ir svarstyti galimybę patikslinti Sutarties projekto specialiųjų sąlygų 9.4 papunktyje nustatytą baudos dydį.
9. Pažymėtina, kad Tarnybos  tipinėse prekių pirkimo – pardavimo sutarties sąlygose yra atskirti esminės sutarties sąlygos vykdymo su dideliais ar nuolatiniais trūkumais atvejai nuo esminių sutarties pažeidimų atvejų. Pagrindinė esminės sutarties sąlygos vykdymo su dideliais ar nuolatiniais trūkumais atskirtis nuo esminio sutarties pažeidimo yra ta, jog esminės sutarties sąlygos vykdymo trūkumas, nors ir sukelia pirkimo vykdytojui neigiamų padarinių, bet nėra toks reikšmingas, kad savaime sudarytų pagrindą vienašališkai nutraukti sutartį (priešingai negu esminio sutarties pažeidimo atveju).  Daugiau informacijos šiuo klausimu pateikta Tarnybos parengtame informaciniame pranešime Prekių ir Paslaugų viešojo pirkimo-pardavimo sutarčių tipinių sąlygų korekcijos dėl esminių vykdymo trūkumų.
Sutarties Specialiųjų sąlygų 12.1.1.4. papunktyje nustatyta, kad Sutartis gali būti nutraukiama, kai Tiekėjas pažeidžia esminę Sutarties sąlygą. Atsižvelgiant į šią nuostatą, pagal kurią bet koks esminės Sutarties sąlygos pažeidimas gali būti pagrindu nutraukti Sutartį, tampa nebeaiškus sisteminis Sutarties Specialiųjų sąlygų 10.1, 10.2, 12.1, 12.2 punktų taikymas. Pvz., viena iš Sutarties Specialiųjų sąlygų 10.1 papunktyje nurodytų esminių Sutarties sąlygų yra sąlyga, kad „10.1.2. Tiekėjas Sutarties specialiųjų sąlygų 4.1.1 punkte nustatytu laiku ir tvarka pristato Sutarties ir jos priedus atitinkančias Prekes.“ Sutarties Specialiųjų sąlygų 10.2.1 papunktyje nurodyta sąlyga, kad „Tiekėjas 2 (du) ir daugiau kartų nesilaikė Sutarties specialiųjų sąlygų 4.1 punkte nustatytų Prekių tiekimo terminų arba vėlavo pristatyti Prekes, arba pristatė Sutarties ir jos priedus neatitinkančias Prekes;“ ir tai būtų laikoma dideliu arba nuolatiniu esminės Sutarties sąlygos vykdymo trūkumu. Tačiau Sutarties 12.2.2 yra nurodyta, kad kai „Tiekėjas nepašalina 10.2.1 papunktyje nurodyto trūkumo per Pirkėjo raštu nustatytą protingą terminą arba, Pirkėjui pritaikius sankciją už 10.2.1 papunktyje nurodytą trūkumą, pakartotinai nesilaiko Prekių pristatymo terminų.“, tai būtų laikoma esminiu Sutarties pažeidimu. 
Atsižvelgiant į Sutarties Specialiųjų sąlygų 12.1.1.4 papunktį, kai bet koks Sutarties esminės sąlygos pažeidimas gali būti pagrindu nutraukti Sutartį, nėra aišku, kokiais prekių vėlavimo atvejais šis nutraukimo pagrindas bus taikomas. 
Atsižvelgiant į tai, kad Pirkimo dokumentai turi būti tikslūs, aiškūs ir be dviprasmybių, rekomenduojama patikslinti Sutarties nuostatas, aiškiai atribojant, kokiais atvejais atitinkamas pažeidimas laikomas dideliu ar nuolatiniu esminės Sutarties sąlygos vykdymo trūkumu, o kokiais atvejais jis laikomas esminiu Sutarties pažeidimu, sukeliančiu teisę nutraukti Sutartį.
10. Taip pat atkreipiame dėmesį, kad Sutarties Specialiųjų sąlygų 12.1.1.2 papunktyje nurodytas vienas iš Pirkimo sutarties nutraukimo pagrindų – „Tiekėjas per Pirkėjo nustatytą terminą Pirkėjui nepateikia Sutarties Specialiųjų sąlygų 12.2.9. punkte nurodytų dokumentų.“, tačiau minėtame Sutarties Specialiųjų sąlygų 12.2.9 papunktyje nėra nurodyta jokių teikiamų dokumentų, šiame punkte yra nurodytas vienas iš esminių sutarties pažeidimų, kai „paaiškėja, kad yra aplinkybė, atitinkanti bent vieną iš nurodytų VPĮ 45 straipsnio 21 dalyje;” 
	Atsižvelgiant į nurodytą, rekomenduojama patikslinti Sutarties Specialiųjų sąlygų 12.1.1.2 papunktį.

Kiti pastebėjimai 
11. Pirkimo sąlygų 13.1.1 papunktyje yra nurodyta, kad pasiūlymas bus atmestas, jeigu „yra bent vienas Viešųjų pirkimų įstatymo 46 straipsnyje (Pirkimo sąlygų 4 priedas „Tiekėjų pašalinimo pagrindai, reikalaujami kvalifikacijos reikalavimai ir, jeigu taikytina, kokybės vadybos sistemos ir (arba) aplinkos apsaugos vadybos sistemos standartai”) nustatytas tiekėjo pašalinimo pagrindas <...>“. Atkreiptinas dėmesys, kad Pirkimo sąlygų 4 priedas, tai – „Techninė specifikacija, IV pirkimo dalis“, o „Tiekėjų pašalinimo pagrindai, reikalaujami kvalifikacijos reikalavimai ir, jeigu taikytina, kokybės vadybos sistemos ir (arba) aplinkos apsaugos vadybos sistemos standartai” priedo numeris yra 23. Atsižvelgiant į nurodytą, rekomenduojama patikslinti šį Pirkimo sąlygų netikslumą.
12. Pirkimo sąlygų 24 priedo „Informacija apie atitiktį 23 priedo II lentelėje nurodytam kvalifikacijos reikalavimui“, „Pastaboje“, yra nurodyta, kad tiekėjui nedraudžiama remtis sutartimi, kurią jis vykdė ne vienas, bet kartu su kitais ūkio subjektais. Tokiu atveju būtų vertinamas konkretaus ūkio subjekto, grindžiančio atitiktį šiam reikalavimui „savo jėgomis <...> patiektos surenkamos metalinės konstrukcijos ar jų dalis (jų vertė, apimtis), o ne visas vykdytos sutarties objektas.“ 
Atsižvelgiant į tai, kad šio Pirkimo tiekėjų kvalifikacijos reikalavimuose patirtis turi būti grindžiama patiektų apsauginių vielų, skirtų teritorijai aptverti ir (ar) apsaugoti, verte, nurodytas reikalavimas „dėl patiektų surenkamų metalinių konstrukcijų ar jų dalies“ nėra suderintas su keliamu kvalifikacijos reikalavimu tiekėjui. Atsižvelgiant į nurodytą, rekomenduojama patikslinti Pirkimo sąlygų 24 priedo „Pastabos“ reikalavimą, suderinant jį su tiekėjui keliamu kvalifikacijos reikalavimu.

	Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimo dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir prireikus pratęsti pasiūlymų pateikimo terminą protingam laikotarpiui, per kurį potencialūs tiekėjai galėtų susipažinti su Pirkimo dokumentais. Jei Perkančioji organizacija nuspręstų atsižvelgti į Tarnybos rekomendaciją tikslinti kvalifikacijos reikalavimą, Pirkimas turėtų būti nutrauktas.
	Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:4] ir 4[footnoteRef:5] dalių nuostatomis. [4:  „Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti.“]  [5:  Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas.] 

 

